KIRJALLINEN KYSYMYS P-1857/98

esittäjä(t): Joaquim Miranda (GUE/NGL) komissiolle

(8. kesäkuuta 1998)

Aihe: Euroopan unionin tukema puoluepoliittinen aloite

Portalegressa Portugalissa järjestettiin 16. toukokuuta 1998 aihetta "Amsterdamin sopimus ja Euroopan haaste - uudenlaisen kansalaisuuden rakentaminen" käsittelevä seminaari, jonka ilmoitettiin saaneen tukea Euroopan unionilta ja kuuluvan "Rakennamme yhdessä Eurooppaa" -toimeen.

1. Aloite oli selkeästi puoluepoliittinen, vaikka sitä ei sellaisena markkinoitu tai käsitelty. Itse asiassa seminaarin puheenjohtajina ja tilaisuuteen ilmoitettuina puhujina oli pelkästään yhden portugalilaisen puolueen näkyviä hahmoja.

2. Tilaisuuden mainonnasta ei käynyt ilmi järjestäjiä (mikä osoittaa kohdan 1 oikeaksi). Erityisesti on korostettava kuitenkin, että

a) Portalegren kaupunginvaltuusto sanoutuu irti tilaisuudesta, vaikka sitä oltiin markkinoitu laajalti yhtenä seminaarin järjestäjistä ja katsoo, että kyseessä on väärinkäsitys;

b) tämän kysymyksen esittäjä on myös kaupunginvaltuuston jäsen eikä hän osallistunut mitenkään asian käsittelyyn ja sai tietääkin koko asiasta sattumalta vasta julkisesta sanasta.

3. Kysymyksen esittäjä ei saanut tietoa seminaarin järjestämisestä muutakaan kautta, vaikka hän asuu Portalegren kaupungissa (ja on sitä paitsi ainoa euroedustaja, jonka syntymä- ja kotipaikka on alueella, johon kaupunki kuuluu) ja tällaiset tapahtumat esitetään tuloksina Euroopan parlamentin ja komission yhteistyöstä (tässä tapauksessa Jacques Delors -tiedotuskeskuksen toteuttamana PRINCE-ohjelmasta saatujen avustusten avulla).

4. Portalegren kaupunginvaltuusto on sitä vastoin päättänyt moniarvoisten julkisten keskustelujen järjestämisestä tästä ja muista Euroopan rakentamista koskevista ajankohtaisista aiheista.

5. Seminaarin osanottajamäärä jäi muutamaan kymmeneen ihmiseen.

Edellä mainittuun viitaten voiko komissio vastata: Millä tavoin selvästi puoluepoliittiset aloitteet voivat kuulua "Rakennamme yhdessä Eurooppaa" -toimen piiriin ja näin ollen saada poliittista ja aineellista tukea? Mitä konkreettista tukea kyseiselle aloitteelle on myönnetty? Mikä taho on vastuussa seminaarin järjestämisestä? Mitä edellytyksiä vaaditaan tämän kaltaisia toimia koskevien hakemusten hyväksymiseksi? Kumpi on komission mielestä mielekkäämpää: moniarvoiset keskustelut, joihin osallistutaan laajalti, vai yksiääniset kuorot?

Komission jäsenen Marcelino Orejankomission puolesta antama vastaus

(3. elokuuta 1998)

Ensisijaisen Yhteistä Eurooppaa rakentamassa -tiedotustoimen tavoitteena on edistää Amsterdamin sopimusta koskevaa julkista keskustelua ja tiedotustoimintaa. Sen yhteydessä kannustetaan eri tasojen (kansalaisten paikallisen, alueellisen, kansallisen ja Euroopan unionin tason edustajat) keskustelua.

Arvoisan parlamentin jäsenen mainitsemalle seminaarille ei ole myönnetty rahoitusta Yhteistä Eurooppaa rakentamassa -tiedotustoimen puitteissa eivätkä sen paremmin komission yksiköt Brysselissä, komission Lissabonin edustusto kuin Jacques Delors -tiedotuskeskuskaan ole tietoisia seminaarista.

Komissio on tukenut ainoastaan yhtä Portalegressä toteutettua hanketta ehdotuspyynnön AP/97-01/TP yhteydessä. Hankkeen esitti Sitese (Sindicato de Tabalhadores de Esctritorio, Comercio, Serviços e Novas Technologias) yhdessä useiden kunnanvaltuustojen ja järjestöjen kanssa. Komission yhteyshenkilö Sitesessä on vahvistanut, ettei tämä hanke liity kyseessä olevaan seminaariin.

Hankkeiden valintaperusteet on määritelty selkeästi ehdotuspyynnössä, josta on lähetetty jäljennös sekä arvoisalle parlamentin jäsenelle että parlamentin pääsihteeristölle.

Komissio suhtautuu myönteisesti julkiseen keskusteluun, jota tuetaan myös kyseisen ohjelman yhteydessä.